Mashambulizi yazusha wasiwasi Kenya
Rais Kenyatta anesema hawatoruhusu "wale wanaofikiria watairudisha nchi hii nyuma Kenya kwa kutuletea siasa za karne zilizopita, hizo hatuelewi sisi."
Viongozi wa Kenya walijitokeza Jumapili kulaani vikali mashambulizi na mauaji ya polisi 21 kaskazini mashariki mwa Kenya na mashambulizi mengine mawili katika kambi ya kijeshi mjini Mombasa na kituo cha polisi mjini Malindi. Rais wa Kenya Uhuru Kenyatta alitoa onyo kali kwa wafugaji wa County ya Turkana, alipotembelea mji wa Kapedo Jumapili mchana ambako maafisa hao wa polisi waliuliwa walipokuwa wanakwenda kutafuta gari moja la polisi la kupambana na ghasia lililoteketezwa moto karibu na mji huo. Rais Kenyatta alisema, Kiongozi huyo wa Kenya aliwaonya pia wale wanaotaka kuwagawanya Wakenya kwa misingi ya kikabila. Kwa upande wake naibu rais William Ruto, alihudhuria misa maalum katika kanisa la Holy Family Basilica, mjini Nairobi, misa iliyofanyika kwa ajili ya familia na marafiki wa maafisa walouliwa na kutoa onyo kwa wanaotaka kuleta vurugu nchini humo. Na huku rais Kenyatta akitembelea eneo la kaskazini mashariki mwa nchi, maafisa wa usalama wa mji wa Mombasa waliripoti kutokea shambulizi lililofanywa katika kambi ya kijeshi huko Nyali mjini Mombasa na watu walokua na visu, mapanga na vilipuzi.. Kamishna wa polisi wa County ya Mombasa, Nelson Marwa aliwambia waandishi habari kwamba huenda washambuliaji ni wanachama wa kundi lililopigwa marufuku la Mombasa Republican council (MRC) linalodai kujitenga na Kenya. Hata hivyo gavana wa County ya Mombasa Ali Hassan Joho anachukulia mashambulizi hayo kuwa vitendo vya uhalifu. Kwa upande wake, Katibu mkuu wa MRC Randu Nzai Ruwa amekanusha katu kwamba kundi lake limehusika. Na wakati shambulio la Nyali likitokea kulikuwa na shambulio lingine katika kituo kikuu cha polisi cha mji wa Malindi uliyopo kaskazini mwa Mombasa. Naibu mkuu wa polisi mjini huo, kamanda Fredric Mwangi amesema kundi la watu 20 waliokuwa na silaha walijaribu kushambulia kituo hicho cha polisi. Maafisa wanawasaka waloihusika na mashambulizi hayo ya Malindi na Mombasa.